NATO priešakinių pajėgų bataliono kovinė grupė (Lietuva)
NATO priešakinių pajėgų bataliono kovinė grupė Lietuvoje (angl. NATO Enhanced Forward Presence Battle Group Lithuania; eFP Battle Group Lithuania) - NATO priešakinių pajėgų bataliono karinis vienetas, dislokuotas Lietuvoje. NATO priešakinių pajėgų bataliono kovinė grupė yra dislokuota Rukloje (Jonavos r.) ir yra integruota į Lietuvos kariuomenės Mechanizuotosios pėstininkų brigados „Geležinis Vilkas“ sudėtį. Taikos metu NATO priešakinių pajėgų batalionas dalyvauja pratybose su Lietuvos kariuomene, o krizės ar konflikto atveju gintų Lietuvą kartu su Lietuvos ginkluotomis ir papildomai atvykstančiomis sąjungininkų pajėgomis. Lietuvoje dislokuojamą NATO priešakinių pajėgų bataliono kovinę grupę sudaro štabas ir štabo kuopa, aprūpinimo kuopa, trys–keturios kovinės kuopos. Be to, priskiriami ir įvairūs kovinės paramos vienetai. Sąjungininkų bataliono kovinė grupė pagal poreikį (pvz. grėsmė, pratybos ir pan.) gali būti pastiprinama.